Na temelju članka 132. Zakona o gradnji („Narodne novine“ broj:153/13, 20/17, 39/19 i 125/19) i članka 39. Statuta Grada Pula-Pola („Službene novine“ Grada Pule broj 7/09, 16/09, 12/11, 1/13, 2/18, 2/20, 4/21 i 5/21), Gradsko vijeće Grada Pule na sjednici održanoj dana --.------ 2021. godine, donosi

**ODLUKU**

**o privremenoj zabrani izvođenja radova u 2022. godini**

**I UVODNE ODREDBE**

Članak 1.

Ovom se Odlukom uređuju pitanja privremene zabrane izvođenja radova koji se odnose na zemljane radove i radove na izgradnji konstrukcije građevina, godišnje kalendarsko razdoblje i vrijeme u kojem se zabranjuje izvođenje radova, građevine na koje se ne odnosi zabrana izvođenja radova, provođenje nadzora.

**II VRSTE GRAĐEVINA ČIJE SE GRAĐENJE PRIVREMENO ZABRANJUJE**

Članak 2.

Privremeno je zabranjeno izvoditi zemljane radove i radove na izgradnji konstrukcija svih vrsta građevina osim građevina javne i društvene namjene namijenjene obavljanju djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), radu državnih tijela i organizacija, tijela i organizacija lokalne i područne (regionalne) samouprave, pravnih osoba s javnim ovlastima i udruga građana i vjerskih zajednica.

Zabrana radova ne odnosi se:

-na građevine, odnosno radove za čije je građenje, odnosno izvođenje utvrđen interes Republike Hrvatske;

-na uklanjanje građevina na temelju rješenja građevinske inspekcije ili odluke drugog tijela državne vlasti;

-građenje građevina odnosno izvođenje radova u godini u kojoj je odluka stupila na snagu.

**III VRIJEME I RAZDOBLJA PRIVREMENE ZABRANE**

Članak 3.

Na čitavom području Grada Pule izvođenje radova iz članka 2. stavka 1.ove Odluke u 2022. godini zabranjuje se:

* u razdoblju od 20. lipnja do 15. rujna, sve dane, u vremenu od 00,00 do 24,00 sata;
* nedjeljom, blagdanima i praznicima, u vremenu od 00,00 do 24,00 sata.

**IV NADZOR NAD PROVEDBOM ODLUKE**

Članak 4.

Nadzor nad provedbom ove Odluke provodi nadležno komunalno redarstvo sukladno odredbama Zakona o građevinskoj inspekciji („Narodne novine„broj 153/13).

Fizičkoj i pravnoj osobi koja postupa protivno zabrani iz članka 2. stavka 1., u razdoblju iz članka 3. ove Odluke izreći će se novčana kazna sukladno Naputku Ministarstva graditeljstva i prostornog uređenja o novčanim kaznama koje izriču komunalni redari (»Narodne novine«, broj 23/18) u provedbi Zakona o građevinskoj inspekciji.

**V ZAVRŠNE ODREDBE**

Članak 5.

Ova Odluka stupa na snagu osmog dana od dana objave u „Službenim novinama“ Grada Pule.

KLASA:

URBROJ:

Pula,

**GRADSKO VIJEĆE GRADA PULE**